ท้องฟ้าจำลองแอดเลอร์

ท้องฟ้าจำลองแอดเลอร์ (อังกฤษ: Adler Planetarium) เป็นพิพิธภัณฑ์สาธารณะด้านดาราศาสตร์ของเทศบาล ตั้งอยู่ในเมืองชิคาโก รัฐอิลลินอยส์ สหรัฐอเมริกา ดำเนินงานโดยชิคาโกพาร์กดิสทริกต์ ซึ่งเป็นหน่วยงานรัฐบาลท้องถิ่นของเมืองชิคาโก และยังเป็นท้องฟ้าจำลองแห่งแรกในสหรัฐอเมริกา ท้องฟ้าจำลองแอดเลอร์ก่อตั้งขึ้นในปี ค.ศ. 1930 โดยนักธุรกิจท้องถิ่นชื่อ แมกซ์ แอดเลอร์ ตั้งอยู่บริเวณปลายสุดด้านตะวันออกเฉียงเหนือของเกาะนอร์เธอร์ลีบนทะเลสาบมิชิแกน เป็นท้องฟ้าจำลองแห่งแรกในสหรัฐอเมริกา และเป็นส่วนหนึ่งของกลุ่มพิพิธภัณฑ์มิวเซียมแคมปัสของชิคาโก ซึ่งประกอบด้วยพิพิธภัณฑ์สัตว์น้ำเชดด์และพิพิธภัณฑ์ธรรมชาติวิทยาฟิลด์ โดยพันธกิจของท้องฟ้าจำลองแห่งนี้คือการสร้างแรงบันดาลใจให้ผู้คนได้สำรวจและทำความเข้าใจจักรวาล ท้องฟ้าจำลองแอดเลอร์เปิดให้ประชาชนเข้าชมเมื่อวันที่ 12 พฤษภาคม ค.ศ. 1930 โดยสถาปนิกผู้ออกแบบคือ เออร์เนสต์ เอ. กรุนส์เฟลด์ จูเนียร์ ซึ่งได้รับเหรียญทองจากสาขาชิคาโกของสถาบันสถาปนิกอเมริกันในปี ค.ศ. 1931 จากผลงานการออกแบบนี้ และในปี ค.ศ. 1987 สถานที่แห่งนี้ได้รับการประกาศให้เป็นสิ่งสำคัญทางประวัติศาสตร์แห่งชาติ ท้องฟ้าจำลองแอดเลอร์มีโรงฉายทั้งหมดสามโรง มีนิทรรศการด้านวิทยาศาสตร์อวกาศ รวมถึงแคปซูลอวกาศ เจมิไน 12 และยังมีคอลเลกชันเครื่องมือวิทยาศาสตร์โบราณและสื่อสิ่งพิมพ์ต่าง ๆ อีกด้วย นอกจากนี้ ท้องฟ้าจำลองแอดเลอร์ยังเป็นที่ตั้งของหอดูดาวโดน (Doane Observatory) ซึ่งเป็นหอดูดาวสาธารณะที่มีการดำเนินงานด้านการวิจัยอย่างต่อเนื่อง ท้องฟ้าจำลองแห่งนี้รายล้อมไปด้วยประติมากรรมต่าง ๆ ได้แก่ Man Enters the Cosmos โดย เฮนรี มัวร์ (ค.ศ. 1980), Spiral Galaxy โดย จอห์น เดวิด มูนีย์ (ค.ศ. 1998) และ America's Courtyard โดย แอรี เปเรซ และ เดนีส มิลาน อ้างอิง